GiliGold/VAD_KnessetCorpus huggingface dataset:
אתי בנדלר: לדעתי המילים "בין אם הוא מנוי ובין אם לאו" בסעיף 14(א) מיותרות.
אתי בנדלר: בסעיף קטן (ב) מדובר בחובה של בעלי הרישיונות לשידורי כבלים ולוויין להעביר את ערוץ הכנסת; לא מדובר כרגע בשאלה אם זה ייעשה תמורת הפחתת ערוצים אחרים או לא.
מיטל דמארי: אנחנו מציעים שימוש במשאב שלנו כדי לחסוך מהציבור את התשלום והעלות של מנוי לכבלים ולוויין, בגלל סוג התכנים.
מיטל דמארי: המטרה היא שתהיה חשיפה לכלל הציבור ונגישות.
מיטל דמארי: באמצעות המשאב שלנו אפשר להעביר גם את הערוץ הזה.
אברהם בורג: יש ערוץ פנוי פיזית?
מיטל דמארי: כן, במשאב שלנו יש לנו אפשרות להעביר עד שמונה ערוצים גם אנלוגים וגם דיגיטליים.
אברהם בורג: עד כניסת השבת?
מיטל דמארי: כן.
מיטל דמארי: עלות הצלחת שיש להתקין זניחה לעומת דמי המנוי.
מיטל דמארי: השילוב הזה של הערוץ יהיה אטרקטיבי לציבור, כי הוא יוכל לראות גם את ערוץ 2, גם את ערוץ 10 וגם את הערוץ הייעודי ושידורי הערבית.
מיכל רפאלי-כדורי: חלק מהערוצים האלה מוצפנים.
מיטל דמארי: זה לא יהיה מוצפן, על מנת שתהיה נגישות.
אתי בנדלר: זה לא מוצפן.
רוני בר-און: רבותיי, אני מבקש לאפשר לגב' דמארי לסיים את דבריה.
רוני בר-און: אחר כך יישאלו שאלות.
מיטל דמארי: עדיף שתהיה נגישות רחבה ככל האפשר בעלות מינימלית.
ראובן ריבלין: אני מבקש להשיב.
ראובן ריבלין: נכון שיש רצון שהשידורים יהיו פתוחים ככל האפשר לציבור אך איננו יכולים לחייב את הציבור לשנות ממנהגו ולקנות את הצלחת הנדרשת כדי להגיע לשידורים שאת מבקשת לתת בצורה חופשית כל כך.
ראובן ריבלין: עו"ד דמארי, את מציעה הצעה, אבל הדבר תלוי גם בציבור בישראל.
ראובן ריבלין: למעלה מ-92% מהציבור בישראל מחובר לכבלים או ללוויין.
ראובן ריבלין: התקנת הצלחת תלויה ברצונו שלכל אזרח ואזרח.
ראובן ריבלין: זמנו חשבנו במשרד התקשורת לסבסד את התקנת הצלחות בבתים כדי לפתוח ערוצי שידור; כי העלות לשחרר ערוץ מוגבל הייתה גבוהה בהרבה מהדרך שאת מבקשת.
ראובן ריבלין: בסופו של דבר השאלה היא רצונו של האזרח; אם הוא לא ישים צלחת, לא יהיו לו שידורים.
ראובן ריבלין: מאחר שרוב הציבור מחובר היום ללוויין ולכבלים – מצב שאין לו אח ורע בעולם, כמו מספר הטלפונים הסלולריים לנפש בישראל – הרי שהדברים מסובכים בהרבה ממה שהם הוצגו כאן.
ראובן ריבלין: רק מי שיציב את הצלחת יוכל לראות את הערוץ.
ראובן ריבלין: ואם אדם מחובר לכבלים הוא לא בהכרח ישלם עוד 150 דולר לצלחת כדי שיהיו לו שמים פתוחים, בהנחה שזה הסכום.
ראובן ריבלין: הוא יעשה את החישוב שלו.
ראובן ריבלין: זה יכול לקחת שנות דור.
רוני בר-און: גם אם אנחנו נשלם את הכסף, ולא נעשה זאת, כמה זמן לוקח להתקין צלחות במיליון בתי אב?
מיכל רפאלי-כדורי: את חברת הלוויין חייבו לשדר בעמוס.
יורם מוקדי: YES עשו את זה מהר.
ראובן ריבלין: נשמח לשחרר את הכבלים ואת הלוויין, כאשר כל הציבור בישראל יהיה מקושר בדרך כזאת או אחרת על-ידי הממשלה לצלחות.
ראובן ריבלין: אך הואיל והצלחות אינן קיימות, אי-אפשר לקבל את ההצעה הזאת, אף שהיא נשמעת הגיונית ואף שהיא כלולה כאפשרות בחוק.
ראובן ריבלין: אנחנו עומדים על כך שהיכולת שלנו לשדר את הערוץ תהיה כפי שמתואר בסעיף 14.
רוני בר-און: אם מה שאומר לי עו"ד מוקדי נכון ואכן YES, בחדירה המסיבית שלה לשוק, התקינה 400,000 צלחות בלמעלה משלוש שנים – אז גם אם אין בעיית תקציב יש צורך בשש שנים.
רוני בר-און: וזה אם אנחנו משלמים ואם אנחנו מביאים את הצלחות.
מיכל רפאלי-כדורי: יש בכלל מתקינים שיקבלו אישורים מוועדי בתים?
ראובן ריבלין: תנו לגב' רפאלי-כדורי עוד 400,000 צלחות והיא תתקין בתוך פחות מחצי שנה.
רמי בן נתן: בהסתייגות שלנו ביקשנו הוראה שתקטין את הפגיעה בנו; כוונתי לסעיף 14(ב).
רמי בן נתן: סעיף זה יוצר הפקעה של רכוש של חברות הכבלים וחברות הלוויין.
רמי בן נתן: לטעמנו הפקעה הזאת לא מבוטלת.
רמי בן נתן: עשו זאת פעם אחת – ערוץ 33 כבר ניטל פעם אחת מחברות הכבלים ומחברות הלוויין; הטעם שעמד בבסיס העניין היה זהה – ולא ניכנס כרגע לשאלה אם הוא מצדיק את הפגיעה או לא: הוא שימש עילה להפקעת ערוץ 33.
רמי בן נתן: כעת רוצים לעשות את אותו דבר בשמה של אותה מטרה.
רמי בן נתן: הבקשה המינימלית שלנו היא שבמקרה כזה יבטלו את ההפקעה הראשונה.
ראובן ריבלין: הכנסת אינה מחליפה את הממשלה; היא זו שצריכה לקבוע מתי ואיך יאפשרו הפקעה של ערוצים לשידור ציבורי.
ראובן ריבלין: טענת רשות השידור ידועה לי: לטענתה על-פי חוק רשות השידור בכל פעם שהיא מפיקה ערוץ היא יכולה לחייב את הכבלים והלוויין לשדרו ללא תמורה.
ראובן ריבלין: הנושא תלוי ועומד לפני בג"ץ; טרם החליטו שם בנושא זה.
ראובן ריבלין: אנחנו נכוף ראשינו, אלא אם כן נחליט שצריך לשנות את החוק.
ראובן ריבלין: שנית מכאן למדים שנושא ערוץ 33, שאינו ערוץ הכנסת אלא הוא המכלול שנוצר כתוצאה מעליית שידורי הכנסת לאוויר וכתוצאה מפיתוח של ערוץ נספח לערוץ הכנסת, והוא בעל מעמד שקנה לו שביתה כלפי הגופים המוליכים כמו הכבלים והלוויין – גם הוא נושא שתלוי ועומד לפני בג"ץ.
ראובן ריבלין: שמענו את מה שאמר מר בן נתן.
ראובן ריבלין: הדברים צריכים להיות מופנים לממשלה עצמה.
ראובן ריבלין: רשות השידור בחרה לא להיות כאן, ואני מצטער על כך.
ראובן ריבלין: אין ספק שעליית ערוץ 33 כפי שהוא משודר היום הייתה תולדה של עליית השידורים מהכנסת לאוויר.
ראובן ריבלין: כך זה היה בתחילת הדרך.
ראובן ריבלין: השאלה אם ערוץ 33 היה יכול לקבל את אותה אכסניא אילו לא עלו השידורים מהכנסת לאוויר היא שאלה שמצריכה עיון ועומדת לפני הבג"ץ.
ראובן ריבלין: עו"ד בן נתן, הסתייגויותיך בעלות עניין רב לך, בתור נציגו של הלוויין, אבל היא לא מענייננו.
שאול יהלום: יש לי שאלה של טמבל: יש לי טלוויזיה ואין לי כבלים; גם אין לי צלחת.
שאול יהלום: כל מה שאני קולט זה בחוטים, ואני קולט את ערוצים 1 ו-2.
שאול יהלום: האם אקלוט את השידורים של ערוץ הכנסת?
מיכל רפאלי-כדורי: גם היום אתה לא קולט את ערוץ 33.
שאול יהלום: אבל היום אני בכנסת, אני לא צריך.
רוני בריזון: אז אתה מודאג לעתיד?
שאול יהלום: אני רוצה לראות אותך בפנסיה, חבר הכנסת בריזון.
שאול יהלום: האם יש אפשרות טכנית לאנשים כאלה, שלא רוצים להכניס את הכבלים לביתם?
יורם מוקדי: לא.
יורם מוקדי: מי שלא תהיה לו צלחת לא יוכל לראות את הערוץ כזה, כמו שהוא לא יכול לראות את ערוץ 10.
יורם מוקדי: בגלל מחסור בתדרים כרגע רק ערוץ 1 ו-2 יכולים להיקלט.
יורם מוקדי: כנראה יכינו תדר גם לערוץ 10.
יורם מוקדי: אבל זה עניין של משאבים יקרים.
שאול יהלום: אי-אפשר לעשות לערוץ הזה את מה שעשו לערוץ 10?
יורם מוקדי: ייתכן, אבל זה יקר מאוד.
יורם מוקדי: זה מסובך גם בגלל מה שמשדרים סביבנו.
יורם מוקדי: שנית, אגרת התדרים למדינה תהיה גבוהה מאוד, הרבה יותר מעלות הערוץ.
יורם מוקדי: לעניין הצלחת – העלות לגורם המשדר היא 200,000-300,000 דולר, זה אפשרי.
יורם מוקדי: זה זול יחסית.
ראובן ריבלין: זה אפשרי אם השידור אינו מוצפן.
ראובן ריבלין: שידור זה אינו מוצפן, כמובן.
שאול יהלום: כלומר קיבוץ ששם צלחת אינו עובר על החוק והוא יכול לראות את הערוץ?
ראובן ריבלין: ודאי שזה חוקי.
ראובן ריבלין: כדי שהקיבוץ לא יראה צריך להצפין את הערוץ.
ראובן ריבלין: זה כאילו אומרים שכל מי שמאזין לרדיו פירטי עובר על החוק.
ראובן ריבלין: זה עולה על דעתך?
שאול יהלום: לא, אך כאן מתקינים את הצלחת.
ראובן ריבלין: אין בעיה להתקינה.
אתי בנדלר: לכאורה לפי חוק התכנון והבנייה צריך לקבל היתר להתקנת הצלחת.
אתי בנדלר: אבל זה עניין אחר.
רמי בן נתן: התשובה שניתנה קודם חלקית ולא פותרת את הבעיה האקוטית ללוויין, וגם לכבלים לטעמי.
רמי בן נתן: ערוץ 33, כמו שנאמר כאן, אכן שימש לשלושה עניינים: שידור בערבית, שידורים מהכנסת ושידורים בלילה – ואני לא יודע מה משודר בלילה.
רמי בן נתן: הוא התחיל בשידורי כנסת.
רמי בן נתן: שידורי הכנסת מועברים.
רמי בן נתן: אגב, לא נתתם לעצמכם בלעדיות ולכן ייתכן שרשות השידור תמשיך לשדר את ערוץ 33: דיווחים אחרים מהכנסת.
ראובן ריבלין: אין ספק, זאת כוונתה.
רמי בן נתן: ואז נמצא עצמנו משרתים מאבקי כוחות בין הערוץ החדש לבין ערוץ 33.
רמי בן נתן: מבחינת הכנסת זה מצב לא רצוי אבל זה לא ענייני; אני מדבר עלינו: אנחנו, בעלי רכוש, נאלצים לתת שני ערוצים לצורך המטרה הזאת.
רמי בן נתן: הדיון בבג"ץ עלה בעקבות הערוץ הערבי.
רמי בן נתן: מחינו, ובסופו של בג"ץ הותיר על המדוכה רק את שאלת התמורה שנקבל, אם נקבל, בגין העברת הערוץ.
רמי בן נתן: כמו שברור לכולם זהו עניין שעולה ממון רב לכבלים וללוויין וחוסך ממון רב לציבור; עו"ד מוקדי הסביר זאת לפני רגע.
רמי בן נתן: ההפקעה הנוספת הזאת, שנעשית בחוק הזה – ולכן לדעתי כן אפשר לטפל בעניין כאן – ההפקעה הזאת צריכה לומר כך: אנחנו לקחנו לטובת העניין של שידור פרלמנטרי את הערוץ החדש וכל הפקעה נוספת מאותו טעם בטלה.
מיכל רפאלי-כדורי: הצענו נוסח לעניין זה.
ראובן ריבלין: זה תלוי בעמדתה של הממשלה.
ראובן ריבלין: אני יודע מה אנחנו צריכים לעשות; שהממשלה תחליט.
מיכל רפאלי-כדורי: לו אני הזוכה במכרז, המכרז שעו"ד מוקדי יפרסם, ואני ערוץ 10 לצורך העניין – הייתי רוצה לדעת אם ישדר אתי מהכנסת את השידורים הרציפים גם ערוץ 33.
מיכל רפאלי-כדורי: אולי אחליט שלא אגש למכרז אם לא תסדירו זאת.
אברהם בורג: לדעתי התשובה צריכה להיות שלילית.
מיכל רפאלי-כדורי: הצענו נוסח כזה.
יורם מוקדי: חוק שידורי הטלוויזיה מהכנסת הוא בהוראת שעה.
יורם מוקדי: ברגע שתיגמר הוראת השעה, זה ייגמר.
רוני בר-און: נכון, לא צריך לומר את זה.
רוני בר-און: זה ברור לגמרי.
שאול יהלום: אבל ייתכן שיהיה בג"ץ שיעכב עוד ועוד.
רוני בר-און: אני מבקש לסיים את הדיון.
רוני בר-און: עד כאן אומרים בשבת הגדול.
רוני בר-און: התקדמנו לא רע היום.
רוני בר-און: אני מבקש לציין כי למרבית הצער נציגי רשות השידור, שהוזמנו לדיון והיו נוכחים בפתיחתו – בין היתר מנכ"ל הרשות, שזיהיתי כאן, ואדם נוסף, עו"ד תוסיה-כהן – נכחו בפתיחת הדיון ויצאו אחרי כ-15 דקות.
רוני בר-און: הדיון החל ב-10:00 ועכשיו אחרי 12:00.
רוני בר-און: הם לא היו אתנו מרבית הזמן.
רוני בר-און: כך או כך נמשיך בהקראת הצעת החוק ביום 15 בספטמבר בשעה 09:30.
אברהם בורג: אולי נקבע שנסיים את ההקראה בישיבה ההיא?
אתי בנדלר: המועד הזה לא נוח לי.
אתי בנדלר: אני לא בארץ.
רוני בר-און: אפשר לקיים את הדיון ביום 10 בספטמבר, אחרי המליאה, ביום רביעי בשבוע.
אתי בנדלר: גם זה לא נוח לי.
אתי בנדלר: אני מבקשת לקבוע את הדיון ב-15 בספטמבר.
אתי בנדלר: ב-10 בחודש אני בטוחה שלא אוכל להשתתף.
רוני בר-און: אני רוצה לגמור את ההכנה לפני תום הפגרה.
אברהם בורג: אם עו"ד בנדלר לא יכולה להיות נוכחת נקבע את הדיון ליום 15 בספטמבר.
אברהם בורג: עו"ד מוקדי יהיה כאן בכל מקרה.
אברהם בורג: בישיבה ההיא נקבע את הכול.
אברהם בורג: נגמור הכול.
רוני בר-און: אני רוצה שעו"ד בנדלר תהיה בהצבעות.
רוני בר-און: אני רוצה להצביע בישיבה הבאה.
אתי בנדלר: אז אני מבקשת לא לקבוע את הדיון ב-10 בספטמבר.
שאול יהלום: אם היא לא נמצאת, נדחה את זה.
שאול יהלום: שיהיה עוד יום.
רוני בר-און: אנחנו קובעים את הדיון הבא ליום 15 בספטמבר.
רוני בר-און: אם לא נסיים אז, נסיים בשבוע שלאחר מכן.
אתי בנדלר: אעשה מאמץ להגיע לדיון ביום 15 בספטמבר.
אברהם בורג: קובעים את ה15- בספטמבר עד שעו"ד בנדלר תודיע אחרת ליושב-ראש?
רוני בר-און: הישיבה תהיה ביום 15 בספטמבר בשעה 09:30.
רוני בר-און: הישיבה באותו יום תסתיים ב-12:30.
רוני בר-און: בוקר טוב, אני מתכבד לפתוח את ישיבה מס' 59 של ועדת הכנסת.
רוני בר-און: אני מתנצל בפני החברים על השינויים הדחופים גם בסדר היום וגם בשעת התחלת הישיבה, אבל זה אילוץ שנגזר עלינו בגלל דברים חשובים אחרים שמתרחשים במקומות אחרים ובעניינים אחרים.
רוני בר-און: אני מודה לסגן יו"ר הכנסת, מר מיכאל נודלמן, שמצטרף אלינו.
רוני בר-און: על סדר היום: ערעורו של חבר הכנסת, פרו'פ אריה אלדד, המערער על החלטת יו"ר הכנסת והסגנים שלא לאשר דחיפות הצעתו לסדר היום בנושא סגירת ערוץ 7, בבקשה פרופ' אלדד.
אריה אלדד: נדמה לי שנושא סגירת ערוץ 7, שהתרחש בשבוע שעבר הוא אחד המוקדים של העיסוק הפוליטי, החברתי, הציבורי, התקשורתי בארץ.
אריה אלדד: בוודאי שיש דעות לכאן ולכאן, יש כאלה שאומרים, שנעשה צדק ומשפט עם סגירתו, ויש כאלה שאומרים, שמדובר בסתימת פיות של ציבור גדול מאוד.
אריה אלדד: במשך שנים ערוץ 7 לא זכה לאותו יחס שזכה לו "קול השלום" של אייבי נתן, ערוץ 7 גם לא זוכה לקבל מה שקיבלה הרשות הפלסטינית במסגרת הסכמי אוסלו, לקבל 14 ערוצי תקשורת, שמשמשים אותם לצרכים המוכרים לנו.
אריה אלדד: דווקא בסמוך מאוד לסגירת הערוץ, אכן דחוף לדון בנושא ולראות איך אפשר לקדם צעדים משפטיים חוקיים, על פי הדין ועל פי הצדק כדי שלציבור יהיה פתחון פה.
רוני בר-און: היו שתי הצעות בעניין הזה, גם של חבר הכנסת אלדד וגם של חבר הכנסת אלי ישי, אך מכיוון שאלי ישי לא ערער, אנחנו נדון רק בהצעה שלך ובערעור שלך.
רוני בר-און: בבקשה אדוני סגן היושב ראש, נציג הנשיאות, חבר הכנסת נודלמן.
יורי שטרן: אם הערעור יתקבל, אוטומטית גם ההצעה השניה מתקבלת.
מיכאל נודלמן: כולנו יודעים, שנשיאות הכנסת מאשרת חמש הצעות דחופות לסדר היום.
מיכאל נודלמן: בפעם זו אושרו שש הצעות.
מיכאל נודלמן: הנושא השישי שאושר הוא הלבנת מכרזים בלתי חוקיים.
מיכאל נודלמן: ככל שהנושא יהיה דחוף וחשוב, אתם מצביעים בעד נושא נוסף, כלומר נושא שביעי ואין לזה סיכוי.
רוני בר-און: אני כמעט בטוח שמאז שאני פה, דומני שמאשרים שישה נושאים.
מיכאל נודלמן: אמרתי, ביום שני אושרו שישה נושאים.
רוני בר-און: אם היית אומר שאושרה הצעה דומה - - -
מיכאל נודלמן: אני מתנגד לאשר הצעה נוספת.
מיכאל נודלמן: הנשיאות אישרה שישה נושאים, זה יותר מדי מכיוון שבדרך כלל היא מאשרת חמישה נושאים.
רוני בר-און: חבר הכנסת מיכאל נודלמן מתנהג בהגינות רבה מאוד, הוא לא נמצא כאן כמיכאל נודלמן, שאולי תומך בנושא שיהיה על סדר היום, הוא נמצא כאן כנציג הנשיאות והוא חייב להגן על החלטת הנשיאות.
רוני בר-און: הוא חושב שהנושא חשוב,
רוני בר-און: אבל כנציג הנשיאות הוא אומר לנו, אישרנו שישה נושאים, זה מעל ומעבר.
רוני בר-און: אני מאוד מכבד את ההגינות שאתה מביע בעמדה הזאת.
רשף חן: אדוני היושב ראש, אני חושב שיש פה נושא של התנגשות בין שלטון החוק לחופש הביטוי.
רשף חן: אני חושב שזה נושא חשוב - - -
רוני בר-און: אבל זה הדיון.
רוני בר-און: עכשיו אני מדבר על הדחיפות.
רשף חן: אני מדבר על חשיבות ודחיפות הדיון.
רשף חן: אני חושב שזה נושא חשוב, אני חושב שזה נושא שעלה בהקשר מסוים מאוד של ממשלה מסוימת מאוד והצעת חוק מסוימת.
רשף חן: כלומר, זה נושא שראוי לדיון למרות שדעתי בעניין הזה שונה במידה רבה מדעתו של חבר הכנסת אלדד.
רוני בר-און: אולי אני אפיס את דעתכם באמצעות אינפורמציה שיש לי ואין לכם.
רוני בר-און: גם אני כמוך, חבר הכנסת רשף חן, חושב שהנושא ראוי לדיון.
רוני בר-און: אין ספק, זו התנגשות בין שני הרים גדולים, חופש הביטוי פעם אחת ואכיפת שלטון החוק ולכן הדיון חשוב.
רוני בר-און: על שאלת הדחיפות, אני חושב שכמעט לא יכול לנו להיות ויכוח, מה נדון בזה בעוד חודשיים, איזה ערך יהיה לזה?
רשף חן: זה גם לא דחיפות, זה אקטואליות.
רוני בר-און: אני אתן לך דוגמה מהעולם הצר שלנו, למה הדבר דומה?
רוני בר-און: למאזן שאנחנו תמיד לומדים אותו בצווי מניעה, כלומר, לדחיית ביצוע בפסק דין.
רוני בר-און: מתנהל עשר שנים משפט, ניתן פסק דין, זה בסדר, עכשיו הכל יודעים ויש על זה גושפנקא שמה שקורה שם הוא לא חוקי, אבל זה לא איזה מעשה שנאמר שיש לו קורבנות נוראיים, שעשוי לגרום נזק בלתי הפיך.
רוני בר-און: אז במאזן הנוחות שבית המשפט שוקל כאשר הוא דן בצווי מניעה, הרי הוא לא יטה לסגור, הוא יגיד, בואו נראה, אולי יכשירו את השרץ.
רוני בר-און: אבל אני רוצה לתת נדבך נוסף, גם אם נקבל את הערעור, אתה לא תישמע היום כי אין זמן לממשלה להכין את תשובתה.
רוני בר-און: אתה נפלת קורבן לזה, שיום שלישי שועבד לבחירות המקומיות.
רוני בר-און: אם הערעור יתקבל היום, זה ייכנס לסדר היום של שבוע הבא.
רוני בר-און: אין דרך להפיל על הממשלה עכשיו את היכולת לבוא ולתת תשובה להצעה לסדר היום.
רשף חן: אפשר לקבל את זה בהסכמה שזה יעלה בשבוע הבא.
רוני בר-און: זה יעלה בשבוע הבא.
גאולה רזיאל: שבוע הבא זה שבוע התקציב, אין הצעות לסדר היום בשום צורה.
אתי בן-יוסף: אולי אפשר להעלות את זה היום בסוף סדר היום.
רוני בר-און: אין דרך.
רוני בר-און: אמר לי מזכיר הכנסת, שהממשלה לא תספיק לענות לזה.
רוני בר-און: אי אפשר להעלות זאת ליום שני?
גאולה רזיאל: אומנם נאום שר האוצר מתוכנן ליום שלישי, באופן עקרוני אין הצעות לסדר היום, אבל יכול להיות שיסכימו.
רוני בר-און: אם הוועדה תחליט לקבל את הערעור, נוכח חוסר היכולת להכין את הממשלה למתן תשובה עוד היום, ומכיוון שיום רביעי הבא זה נאום תקציב, הוועדה תמליץ בפני הכנסת, שבאופן חריג הנושא שלך יעלה על סדר היום ביום שני הבא.
אריה אלדד: אלא אם כן הם בכל זאת יהיו מסוגלים לענות על כך היום.
רוני בר-און: אני לא רוצה לשבש את עבודת הממשלה.
רוני בר-און: אם אני יודע, שאתה עומד על כך שזה יעלה היום, אני מרגיש שאנחנו עושים איזשהו שיבוש במערכות היחסים בין הכנסת לממשלה.
רוני בר-און: אמר לי מזכיר הכנסת, אין דרך בעולם שזה יעלה היום, אני לא אצליח לשכנע את הממשלה.
רוני בר-און: אם אתה יכול לגרום בקסמיך, שהממשלה כן תהיה נכונה לענות על זה, אין לי בעיה.
רוני בר-און: בנסיבות אלה תסכים לכך?
רשף חן: אני רוצה לשאול משהו את הנשיאות, אני יודע שיש פרקטיקה, לאפשר לסיעות שלא הביאו הצעה לסדר בנושא מסוים להצטרף להצעה לסדר.
מיכאל נודלמן: נכון, אבל זה במסגרת הצעה רגילה.
רוני בר-און: חברים, נוכח העובדה, שגם אם מתקבל הערעור, כפי שאמר לי מזכיר הכנסת, לא תוכל הממשלה להיות מוכנה היום להשיב על ההצעה לסדר, מסכים חבר הכנסת אלדד כי אם יתקבל הערעור, העניין יידון בשבוע הבא.
רוני בר-און: מכיוון שבימי שלישי ורביעי יתקיימו דיוני תקציב ולא תהיינה הצעות לסדר, תפנה ועדת הכנסת – אם תתקבל הצעתי לקבל את הערעור – שהנושא של פרופ' אלדד ישולב באופן חריג כהצעה לסדר גם ביום שני.
רוני בר-און: מי בעד הצעת הפשרה הזאת ירים את ידו.
רוני בר-און: בעד – 2 נגד – אין נמנעים – אין הצעת הפשרה התקבלה.
רוני בר-און: ההצעה התקבלה ולכן נצביע על קבלת הערעור.
רוני בר-און: מי בעד קבלת הערעור ברוח ההצעה שלי, ירים את ידו.
רוני בר-און: בעד – 2 נגד – אין נמנעים – אין הערעור התקבל.
רוני בר-און: הערעור התקבל פה אחד ואני מודה לכולם.
רוני בר-און: אני מתכבד לפתוח את ישיבת ועדת הכנסת מס' 64.
רוני בר-און: אני מתנצל בפני כל החברים על כל הדחיות שהיו, בניהם הדחיות קבלתם עליהם התרעה מוקדמת על דרך של הודעה וגם על הדחיות שהתהוו כל עוד נסינו כמיטב יכולתנו, כפי שאפרט להלן, להגיע לאיזושהי הסכמה.
רוני בר-און: אני מתנצל, זה לא בסדר, אבל לפעמים יש הכרח לא יגונה להגיע ככל שניתן להסכמות ואילוצים שאין לנו שליטה בהם.
רוני בר-און: על סדר היום שלנו, וכנראה שלא נדון בדברים האחרים נוכח העובדה יש לנו מליאה בעוד פחות מ- 35 דקות.
רוני בר-און: קביעת ועדות לדיון בהצעת חוק המדיניות הכלכלית לשנת הכספים 2004, תיקוני חקיקה התשס"ד-2003.
רוני בר-און: אני מתנצל בפני יושב-ראש הכנסת שהוועדה מתנהלת כרגע כאשר הוא עסוק בפגישה עם ראש ממשלת סלובקיה, הוא לא יכול היה להיות פה ואני מתנצל בפניו.
רוני בר-און: התהליכים שקדמו למה שנביא לכאן בפניכם כהצעה הם כדלהלן, קודם כל יושב-ראש הכנסת ניהל מגעים עם משרד האוצר ואנחנו מברכים אתו על כך ומודים לו.
רוני בר-און: היו לו כל מיני הישגים בעניין הזה ואנחנו לקחנו את המשך ניהול המשא ומתן מהמקום שיו"ר הכנסת הגיע אליו, ועל כך נתונה תודתה של הוועדה בשמי, ותודתו של צוות המשא ומתן.
רוני בר-און: בימים האחרונים ניהלנו משא ומתן ושיחות עם כמה וכמה גורמים...
רוני בר-און: של מי הטלפון?
רוני בר-און: יש גבול לכל דבר.
דוד טל: אם אפשר לאחר ¾ שעה אפשר גם לדבר בטלפון.
רוני בר-און: התנצלתי על זה, אני צריך לעשות עוד משהו?
דוד טל: הטלפון ביקש להעביר את התנצלותו.
רוני בר-און: לקראת הדיון קבלתם קונטרס שהכינה היועצת המשפטית שבו היא פרקה את החוק לגורמיו, פרטה את החוקים שיש לתקן, קבעה מהי הוועדה המוסמכת על פי תקנון הכנסת והעירה הערות לגבי התנהלות בעבר.
רוני בר-און: החומר הזה מונח בפניכם, מצוות אנשים מלומדה, אתם יודעים, אני יודע וגם היועצת המשפטית יודעת, שאף פעם מה שכתוב בקונטרס לא היה בסיס לסיכום הסופי, ההפך מכך הוא הנכון.
רוני בר-און: ככל שהצלחתי לבדוק בעבר, כמעט באופן טוטאלי הועברו החוקים האלה לוועדת הכספים.
רוני בר-און: בפעם האחרונה עשינו את זה בתכנית הכלכלית במאי, ואנחנו שבים ועושים את זה עכשיו.
רוני בר-און: אנחנו מפצלים ככל שניתן את החוק לוועדות הרלוונטיות.
רוני בר-און: קיימנו פגישות עם יושבי ראש הוועדות הרלוונטיות, עם יורי שטרן, שהוא גם יושב-ראש סיעה וגם יושב-ראש ועדת הפנים ואיכות הסביבה, עם יושב-ראש ועדת החינוך, יחד עם יושב-ראש הסיעה, חבר הכנסת רשף חן, ואנחנו מודים גם ליו"ר ועדת הפנים ואיכות הסביבה, גם ליו"ר ועדת החינוך, ובמיוחד ליו"ר סיעת שינוי על תרומתם לאפשר את ההצעה שנציע מיד.
רוני בר-און: קיימנו ישיבה עם יושב-ראש סיעת המפד"ל, חבר הכנסת שאול יהלום, שהוא גם יושב-ראש ועדת העבודה הרווחה והבריאות.
רוני בר-און: שמענו את דרישותיו וטענותיו, הצענו את ההצעות שעל דעת האוצר, על דעת יושב-ראש הקואליציה ועל דעתי אני, ואני לא יכול לומר שהגענו להסכמה.
רוני בר-און: נציג את ההצעה שלנו כפי שהצענו לו, ואני מניח שימשיך להתנהל משא ומתן ואם נגיע לפתרון אחר נשוב לכנס את הוועדה.
רוני בר-און: קיימנו ישיבה יחד עם חברי מהאופוזיציה, יושב-ראש האופוזיציה בפועל, אם מותר לי לקרוא לו כך, יושב-ראש סיעת העבודה, יושב-ראש ועדת הכלכלה חבר הכנסת שלום שמחון, עם יושב-ראש האופוזיציה בוועדת הכספים חבר הכנסת יצחק הרצוג, וגם אתם הגענו להסכמות כלשהן.
רוני בר-און: כמובן שכשאני אומר הסכמות, אלה הסכמות משני הצדדים, והם הסכמות בלב חצוי.
רוני בר-און: אף אחד לא יצא מהדיונים האלה, לא האוצר לא יושב-ראש הקואליציה, לא אנוכי, ולא הנושאים והנותנים מהצד השני, ואפילו מחצית תאוותם בידם.
רוני בר-און: אבל זהו טבעו של משא ומתן מהסוג הזה, במיוחד כאשר הם מתנהלים בלחץ זמן.
רוני בר-און: אנחנו לא רוצים לפגוע בעבודות של הוועדות השונות, אנחנו רוצים שהם יתחילו היום לעבוד את העבודה הזו, ומעל ראשנו מרחפת כמובן כל הזמן גזירת הזמן של התכנסות המליאה בעוד פחות מחצי שעה.
שאול יהלום: כל הגורמים שהזכרת חוץ ממני, כולל האופוזיציה, חוץ ממני, הסכימו?
רוני בר-און: לא רציתי לומר את זה אבל אם שאלת, התשובה היא כן.
רוני בר-און: כך או כך אני מבקש להודות תודה אישית ליו"ר הקואליציה שהשתתף במשא ומתן וניהל אותו בשכל ודעת ואם הגענו לאיזשהו פתרון שיקבל כאן את הרוב - - -
דליה איציק: בעניין זה אתה לא מדבר בשמי.
רוני בר-און: אני מדבר כל הזמן רק בשמי.
רוני בר-און: אם הגענו לאיזשהו פתרון...
רוני בר-און: כל אחד שבא למשא ומתן הזה נמצא בין קטבים שונים של לחצים חבריים פוליטיים ענייניים.
רוני בר-און: היחיד שמרכז סביבו את כל מערכת הלחצים הוא יושב-ראש הקואליציה ועל כך נתונה לי תודתו.
רוני בר-און: כך או כך לא יהיה לנו הרבה זמן לדיון, אני מתנצל על זה, אני מתנצל על זה מראש, אם יהיה דיון הוא יהיה מאד קצר - - -
דוד טל: אתה לא חושב שראוי שיהיה דיון ארוך ומעמיק בנושא?
רוני בר-און: אני חושב שזה מאד ראוי שיהיה דיון.
דוד טל: בחצי שעה אתה רוצה להעביר את כל הדבר הזה?
דוד טל: זו זילות של הכנסת.
רוני בר-און: שמעתי חבר הכנסת טל, אתה תפסיק להפריע עכשיו.
מאיר פרוש: זו פגיעה בכבודם של חברי הכנסת.
רוני בר-און: אני מצטער על הפגיעה.
מאיר פרוש: אתה מוכיח שאתה דורס אותם מתחת לשטיח אם אין לנו שום זכות הבעה, ואנחנו לא יודעים מה קרה פה.
רוני בר-און: אמרתי שתהיה לכם זכות הבעה.
מאיר פרוש: בחצי שעה?
רוני בר-און: חבר הכנסת טל, אני קורא אותך לסדר פעם ראשונה, אני קורא אותך לסדר פעם שניה, פעם שלישית, אני מבקש שתצא ותחזור להצבעה.
רוני בר-און: אני אגיד לכם למה הגענו וכל אחד יקבל זכות טיעון, אני אחלק את הזמן לפי מספר הנרשמים.
רוני בר-און: אני מבקש מראשי הסיעות לנסות לשלוט באנשים בבקשה כדי שלא נגלוש בזמן.
רוני בר-און: ההצבעה תהיה ב- 10:55 אלא אם אקבל את רשות יושב-ראש הכנסת לדחות את הדיון במליאה.
רוני בר-און: ככלל, כל מה שמופיע בהצעת חוק המדיניות הכלכלית לשנת הכספים 2004, תיקוני חקיקה התשס"ד – 2003, עובר לוועדת הכספים למעט הדברים שאני קורא כעת: פרק ב' סעיף 4 - קביעת תנאי כשירות ופסלות ליועץ משפטי של רשות מקומית- עובר לוועדת הפנים ואיכות הסביבה.
רוני בר-און: פרק ג' - עובר לוועדת הפנים ואיכות הסביבה.
רוני בר-און: פרק ד' סעיף 17 - חובות ייזום ניסוי רפואי בבני אדם לפי פקודת בריאות העם – עובר לוועדת העבודה והרווחה.
רוני בר-און: פרק ה' סעיף 26 , 27 - פיצוי לנפגעי גזזת, לפי חוק פיצוי נפגעי גזזת- עובר לוועדת העבודה הרווחה והבריאות.
רוני בר-און: פרק יא - עובר כולו לוועדת הכלכלה פרק יג סעיפים 90, 91 – עניין מים, עובר לוועדת הכלכלה סעיף 95 - הוראת בעניין מחיר ובעניין קיום מערכות חשבונאות נפרדת בעניין חוק פיקוח על מחירי מצרכים ושירותים – ועדת כלכלה.
רוני בר-און: סעיף 96 - מכרות, דמי חכירה בעד זכות כריה שווים של מחצבים, תמלוגים בעד מחצבים, לפי פקודת המכרות – ועדת כלכלה.
רוני בר-און: סעיפים 97-100 - ביטול הרשות לפיתוח הנגב והרשות לפיתוח הגליל לפי חוק הרשות לפיתוח הנגב, חוק לפיתוח הגליל וחוק מנהל מקרקעי ישראל – עובר לוועדה משותפת של ועדת כספים וועדת כלכלה ברשות ועדת כלכלה.
רוני בר-און: סעיף 105 - נושא תקציב הקולנוע, לפי חוק הקולנוע- עובר לוועדת החינוך והתרבות.
רוני בר-און: סעיף 108 - דיני ראיות הגנת ילדים, לפי החוק לתיקון דיני ראיות הגנת ילדים – עובר לוועדת חוקה חוק ומשפט.
רוני בר-און: סעיף 111,112 - שינויים מבניים בשירות התעסוקה – עובר לוועדת העבודה הרווחה והבריאות.
דני יתום: אפשר לשאול שאלת הבהרה?
רוני בר-און: תירשם לדיבור ואז תשאל את השאלות.
רוני בר-און: יש לנו 20 דקות ואני נותן דקה וחצי לכל דובר.
רוני בר-און: אני מצטער אבל לא אתן יותר.
רוני בר-און: בבקשה חבר הכנסת יהלום.
שאול יהלום: הסיכום, שלבושתי היה סיכום קואליציוני, ואני מתפלא כמובן על האופוזיציה שנתנה יד לגישה אנטי חברתית של דברים שקשורים לחוק הבריאות ממש, כמו כל פרק הבריאות.
שאול יהלום: דברים שקשורים לחוקי נכים, לחוק הביטוח הלאומי, ולכל הדברים האלה שהיו צריכים להסתכל ולהידון מתוך גישה חברתית, מתוך זה שלפי התקנון ולפי הייעוץ המשפטי עוברים כאן בצורה דורסנית לוועדת הכספים.
שאול יהלום: אני חושב שזו החלטה שמביישת את הכנסת, מביישת את הקואליציה, מביישת את ועדת הכספים וחבל שהיא נמצאת.
רוני בר-און: תודה לחבר הכנסת יהלום, גם על זה שקיצר בזמן, אני צריך להוסיף לכם שעל פי הסיכומים שאליהם הגענו עם יושבי ראש הוועדות השונות.
רוני בר-און: כל תהליך ההכנה של הצעת החוק של הסעיפים, לקראת קריאה שניה ושלישית בוועדת הכספים ובכל הוועדות שאליהם הועברו, לרבות הוועדות המשותפות, יסתיימו בזמן אחד כדי שיהיו מוכנים לקריאה שניה ושלישית, עד לתאריך הקובע שהוא 31 בדצמבר שנת 2003.
רוני בר-און: בבקשה חבר הכנסת שטרן.
יורי שטרן: אתמול כשדברנו על פיצול חוק ההסדרים נאמר שלא תקומנה ועדות משותפות במקביל לוועדות אחרות, שזה מכל מיני בחינות דבר שמקשה על יושב-ראש ועדת הכספים, ושלא יקום.
יורי שטרן: עכשיו אני שומע שסיכמתם עם האופוזיציה על הקמת ועדה משותפת עם ועדת כלכלה.
יורי שטרן: אני חושב שזה משנה - - -
רוני בר-און: זה לא ברשות ועדת כספים, אמרתי לך שיו"ר ועדת הכספים לא יכול להתגלגל בוועדות משותפות כפי שעשינו במאי, ועמדנו על זה שהוועדה לא תהיה ברשותו.
רוני בר-און: הוועדה המשותפת הזו לא תפגע בעבודתו של יושב-ראש ועדת הכספים, בוועדתו, ולא תיפגע כתוצאה מלוח הזמנים.
יורי שטרן: אני מבקש את הסעיפים הקשורים לבריאות ולנכות, להוציא מהטבלא הזו ולדון בהם בנפרד.
יורי שטרן: אני כבר לא מדבר על סעיפים אחרים, אבל את חוק הבריאות הממלכתית לתת להידון בוועדה שהיא רק ועדת כספים, זה לדעתי פשוט שבירת הנורמה.
רוחמה אברהם-בלילא: יו"ר ועדת הכספים לא מספיק מבין בנושא של בריאות?
יורי שטרן: אני מבקש להוציא את הסעיפים האלה מכלל הרשימה.
רוני בר-און: הדובר הבא הוא חבר הכנסת אבשלום וילן.
אבשלום וילן: בהמשך לחבר הכנסת יהלום וחבר הכנסת שטרן, אני חושב שיש גבול עד כמה אפשר לדרוס את הכנסת.
אבשלום וילן: זה לא נכון מה שאמרת שגם בפעמים קודמות לא התייחסו כמעט אחד לאחד לנייר של היועצת המשפטית.
אבשלום וילן: נהפוך הוא, בכנסת שעברה, רוב ההצעה של יושב-ראש הכנסת עברה עם הפיצולים.